Droomreise: Beplan solank jou bestemmingDie Bosbus, Yzerfontein (Foto: Carina Stander) Die wye wêreld is vanjaar agter slot en grendel gedompel en meeste lande handhaaf steeds ŉ mate van koronavirus-reisverbod. Ek is een van miljoene mense wat vir maande lank nie verder as my plaaslike Spar gerits het nie. Daarom voel dit ŉ bietjie bisar om oor verre reise te dagdroom, maar heita, toekomsdrome is een van die magtigste oorlewingsmeganismes van die mensdom – laat ons daarom met mag en mening aan ons drome beplan! Die menslike spesie is immers ewige verkenners en daarom sál reisigers weer terugbons, net soos ná die Wêreldoorloë, 9/11 en die groot natuurrampe. Onthou die tragiese tsoenami in die Indiese Oseaan in 2004 waarin 227 898 mense in veertien lande gesterf het? In die eerste jaar was daar ŉ 90%-afname in vakansiebesprekings in Thailand, twee jaar later was daar 13 miljoen toeriste en teen 2019 ŉ indrukwekkende 38,8 miljoen! Baie van ons ken iemand wat die spesiale aanbiedinge ná die tsoenami benut het – en winskopies is presies wat die kenners voorspel ons kan verwag noudat die ergste koronaviruskoors begin oorwaai en reisigers weer die waters begin toets. Nasionale reis is oop, maar hoe lyk die internasionale tendens tans? Die olieprys is laer en daar is ŉ tydelike opskorting van lughawebelastings by sommige lughawens, party lugrederye het ŉ koop-nou-vlieg-later-aanbod, maar daar is ook gevalle van vlugkostes wat juis die hoogte in skiet om in te haal op enorme verliese en omdat minder roetes beskikbaar is. Die jaar 2020 is waarskynlik nie die beste jaar om koffers te pak vir ŉ internasionale reis nie, maar dit is ŉ goeie jaar om te begin beplan. Hase word uit die hoed geruk om die virusverskrikte, ekonomies-beseerde mensdom terug te lok na bestemmings wat afhanklik is van toerisme. So het Tourism Australia met ŉ Holiday Here this Year inisiatief begin en Sisilië het oorsese toeriste nader gewink deur die helfte van vlugkaartjies te betaal, en een-in drie-nagte gratis hotelverblyf en gratis toegang na museums en argeologiese terreine aan te bied. Die wêreld staan op sy kop, maar dit vergaan nie – nog nie! Maak solank jou wenslysie, doen jou navorsing en hou die horison dop vir wonderlike winskopies wat waarskynlik binne die volgende jaar gaan opduik. Hiermee deel ek solank ŉ paar idees oor onvergeetlike reisplekke. (Let wel, my lys is beslis onvolledig: Ek was nog net op vier kontinente en in dertig van die bykans tweehonderd lande op aarde; daar is byvoorbeeld fantastiese plekke in Asië waarvan ek geen benul het nie. Ek kan net aanbeveel wat ek beleef het.) As my vriende my egter sou vra vir ŉ lys van persoonlike gunstelingreisbestemmings, sal dit op die oomblik so lyk: Universiteitstuine van Cambridge (Foto: Carina Stander) Wolhaarkoei in Isle of Skye (Foto: Carina Stander) Goegap, Namakwaland (Foto: Carina Stander)